CELEX: 32018D1197
Language: el
Date: 2018-06-26 00:00:00
Title: Απόφαση (ΕΕ) 2018/1197 του Συμβουλίου, της 26ης Ιουνίου 2018, για την υπογραφή, εξ ονόματος της Ευρωπαϊκής Ένωσης, και προσωρινή εφαρμογή της συμφωνίας στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου

24.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 216/1
               
            
         ΑΠΌΦΑΣΗ (ΕΕ) 2018/1197 ΤΟΥ ΣΥΜΒΟΥΛΊΟΥ
         της 26ης Ιουνίου 2018
         για την υπογραφή, εξ ονόματος της Ευρωπαϊκής Ένωσης, και προσωρινή εφαρμογή της συμφωνίας στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212 παράγραφος 1, σε συνδυασμό με το άρθρο 218 παράγραφος 5 και το άρθρο 218 παράγραφος 8 δεύτερο εδάφιο,
         Έχοντας υπόψη την πρόταση της Ευρωπαϊκής Επιτροπής και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 29 Νοεμβρίου 2012 το Συμβούλιο εξουσιοδότησε την Επιτροπή και τον Ύπατο Εκπρόσωπο για θέματα εξωτερικής πολιτικής και πολιτικής ασφαλείας να αρχίσουν διαπραγματεύσεις με την Ιαπωνία για μια συμφωνία-πλαίσιο μεταξύ της Ευρωπαϊκής Ένωσης και της Ιαπωνίας.
                  
               
                     (2)
                  
                  
                     Οι διαπραγματεύσεις για τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου («συμφωνία») ολοκληρώθηκαν επιτυχώς τον Απρίλιο του 2018.
                  
               
                     (3)
                  
                  
                     Στόχος της συμφωνίας είναι να ενισχυθεί η συνεργασία και ο διάλογος σε ευρύ φάσμα διμερών, περιφερειακών και πολυμερών ζητημάτων.
                  
               
                     (4)
                  
                  
                     Θα πρέπει να υπογραφεί η συμφωνία, με την επιφύλαξη της σύναψής της σε μεταγενέστερη ημερομηνία.
                  
               
                     (5)
                  
                  
                     Δεδομένου ότι είναι σημαντικό να εφαρμοστεί η συμφωνία το συντομότερο δυνατό μετά την υπογραφή της, θα πρέπει να εφαρμοστούν προσωρινά ορισμένα μέρη της συμφωνίας, εν αναμονή της ολοκλήρωσης των αναγκαίων διαδικασιών για την έναρξη ισχύος της.
                  
               
                     (6)
                  
                  
                     Δήλωση που πρόκειται να καταρτιστεί από την Ευρωπαϊκή Ένωση κατά την υπογραφή της συμφωνίας θα διευκρινίζει ότι το άρθρο 47 παράγραφος 3 της συμφωνίας πρέπει να ερμηνεύεται κατά τρόπο που συνάδει με το άρθρο 25 με τίτλο «Προσωρινή εφαρμογή» της σύμβασης της Βιέννης για το Δίκαιο των Συνθηκών και θα πρέπει να εγκριθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Επιτρέπεται η υπογραφή εξ ονόματος της Ένωσης της συμφωνίας στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου, υπό την επιφύλαξη της σύναψης της εν λόγω συμφωνίας.
            
            
               2.   Το κείμενο της συμφωνίας επισυνάπτεται στην παρούσα απόφαση.
            
         
         
            Άρθρο 2
            Η δήλωση της Ευρωπαϊκής Ένωσης για το άρθρο 47 παράγραφος 3 της συμφωνίας που προσαρτάται στην παρούσα απόφαση εγκρίνεται εξ ονόματος της Ένωσης.
         
         
            Άρθρο 3
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
         
         
            Άρθρο 4
            Εν αναμονή της ολοκλήρωσης των αναγκαίων διαδικασιών για την έναρξη ισχύος της, σύμφωνα με το άρθρο 47 της συμφωνίας και με την επιφύλαξη των κοινοποιήσεων που προβλέπονται σε αυτό, τα ακόλουθα μέρη της συμφωνίας εφαρμόζονται προσωρινά μεταξύ της Ένωσης και της Ιαπωνίας (1):
            
                        α)
                     
                     
                        τα άρθρα 11, 12, 14, 16, 18, 20, 25, 28, 40 και 41,
                     
                  
                        β)
                     
                     
                        τα άρθρα 13, 15 [εξαιρουμένης της παραγράφου 2 στοιχείο β)], 17, 21, 22, 23, 24, 26, 27, 29, 30, 31 και 37, το άρθρο 38 παράγραφος 1 και το άρθρο 39, στον βαθμό που καλύπτουν θέματα για τα οποία η Ένωση έχει ήδη ασκήσει την αρμοδιότητά της εσωτερικά,
                     
                  
                        γ)
                     
                     
                        τα άρθρα 1, 2, 3, και 4 και το άρθρο 5 παράγραφος 1, στον βαθμό που καλύπτουν θέματα που εμπίπτουν στην αρμοδιότητα της Ένωσης να ορίζει και να υλοποιεί κοινή εξωτερική πολιτική και πολιτική ασφάλειας,
                     
                  
                        δ)
                     
                     
                        το άρθρο 42 [εξαιρουμένης της παραγράφου 2 στοιχείο γ)], τα άρθρα 43 έως 47, το άρθρο 48 παράγραφος 3 και τα άρθρα 49, 50, και 51, στον βαθμό που οι διατάξεις αυτές περιορίζονται στον στόχο να διασφαλίσουν την προσωρινή εφαρμογή της συμφωνίας.
                     
                  
         
            Άρθρο 5
            Η παρούσα απόφαση αρχίζει να ισχύει την επομένη της έκδοσής της.
         
         
            Λουξεμβούργο, 26 Ιουνίου 2018.
            
               
                  Για το Συμβούλιο
               
               
                  Η Πρόεδρος
               
               E. ZAHARIEVA
            
         
         
            (1)  Η ημερομηνία προσωρινής ισχύος των μερών της συμφωνίας που αναφέρονται στο παρόν άρθρο θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
      
      
         
            ΠΑΡΑΡΤΗΜΑ
            ΔΗΛΩΣΗ ΤΗΣ ΕΥΡΩΠΑΪΚΗΣ ΕΝΩΣΗΣ ΓΙΑ ΤΟ ΑΡΘΡΟ 47 ΠΑΡΑΓΡΑΦΟΣ 3 ΤΗΣ ΣΥΜΦΩΝΙΑΣ
            Η Ευρωπαϊκή Ένωση δηλώνει ότι το άρθρο 47 παράγραφος 3 της συμφωνίας πρέπει να ερμηνεύεται κατά τρόπο που συνάδει με το άρθρο 25 της σύμβασης της Βιέννης για το Δίκαιο των Συνθηκών.